Title: Mikrosisällön tuottamisen haasteet
Course: Mikrosisältöjen tuottaminen tiimityönä (Digivisio 2030) > Section: Mitä on mikrosisältö?

Mikrosisällön tuottaminen on haastavaa, sillä tiiviin ja sitouttavan sisällön luominen oppimista tukevalla tavalla ei ole aina helppoa. DIE-malli (Design, Implementation, Evaluation) voi auttaa ratkaisemaan näitä haasteita.

Muotoilun haasteet

Laadukkaan mikrosisällön tuottamisessa on tärkeää panostaa huolelliseen suunnitteluun, jotta myös lyhyessä formaatissa voidaan tukea mielekästä oppimista. Monimutkaisen tiedon jakaminen useisiin pienempiin sisällön osiin voi johtaa oppimisen pirstaloitumiseen, jos oppijoiden on vaikea muodostaa kokonaiskuvaa tai ymmärtää aiheita syvällisesti.

On tärkeää keskittyä olennaiseen mikrosisällössä, sillä liiallinen sisältö voi johtaa kognitiiviseen ylikuormitukseen ja oppimisen pirstaloitumiseen. Tämä voidaan välttää suunnittelemalla sisältö tarkasti ja hyödyntämällä oppimisalustoja kuten Moodlea. Oppimisalustat auttavat seuraamaan edistymistä ja varmistamaan, ettei tärkeä tieto jää huomaamatta. Ne tarjoavat myös työkaluja arviointiin ja keskusteluihin, joiden avulla oppija voi varmistaa ymmärtäneensä sisällön.

Älä tyydy tarjoamaan vain tekstisisältöä. On tärkeää käyttää monia eri mediaformaatteja, jotka sitouttavat oppijoita ja herättävät heidän mielenkiintonsa.

Tiedon paikkansapitävyyden varmistaminen on muotoiluprosessissa keskeinen haaste. Sisällöntuottajina meillä on velvollisuus huolehtia, että tarjoamamme tiedot ovat paikkansapitäviä ja luotettavia sekä että meillä on oikeus käyttää niitä. Lisensointi- ja tekijänoikeuskysymykset voivat tuntua monimutkaisilta, mutta niihin on syytä kiinnittää huomiota. Luvaton käyttö voi johtaa oikeudellisiin seuraamuksiin tai mainehaittoihin.

Toteutuksen haasteet

Gilly Salmonin mukaan verkko-oppimisen onnistuminen ja käyttömukavuus edellyttää, että osallistujilla on tukenaan strukturoitu kehitysprosessi. Salmon on laatinut viisivaiheisen mallin oppimismateriaalin strukturoimiseksi. Voit lukea siitä lisää hänen verkkosivustoltaantai osiosta Carpe Diem -menetelmä, joka on tämän kurssin kolmannessa osassa.

Viisivaiheinen malli muodostaa puitteet strukturoidulle ja aikataulutetulle e-tivities-tehtävien ohjelmalle sekä tarjoaa tukea oppimisprosessin joka vaiheessa, kun oppijat kehittävät osaamistaan verkko-oppimisen kautta.

Salmonin toimivaa verkko-oppimista kuvaavan mallin keskeisiä osa-alueita ovat saavutettavuus ja motivaatio. Ne ovat merkittäviä haasteita, kun mikrosisällön palasia pinotaan suuremmaksi kokonaisuudeksi, kuten mikrokurssiksi.

Saavutettavuuden varmistamiseksi tarvitaan laadukas tekninen infrastruktuuri, kuten luotettava yhteys ja yhteensopivat laitteet sekä teknistä osaamista, kuten kykyä  käyttää sisältöä tehokkaasti.

Motivaation ja sitoutuneisuuden ylläpitäminen voi  kuitenkin olla haaste. Oppiminen lyhyissä, yksittäisissä osissa ilman selkeää käsitystä aiheiden välisestä yhteydestä tai etenemisestä on riskitekijä. Esimerkiksi kielen oppiminen voi menettää kiinnostavuutensa, jos opettelee lauseita, joilla ei ole yhteyttä arkeen. Tämä voidaan estää pelillistämisellä tai sosiaalistamisella, jotka sitouttavat oppijat ja ylläpitävät heidän kiinnostustaan.

Laadukkaan mikrosisällön tuottaminen voi vaatia myös paljon resursseja, sillä se edellyttää investointeja oppimismuotoiluun, multimedian tuotantoon ja alustan kehittämiseen. Tämä voi olla haastavaa organisaatioille, joilla on pieni budjetti tai vain vähän alan osaamista.

Arvioinnin haasteet

Arviointi on keskeinen oppimisen osa.  Mikro-oppimisen alustoilla voi olla säännöllisesti toistuvia arviointi- ja palautemekanismeja, joilla voidaan seurata oppijoiden edistymistä ja antaa kohdennettua tukea ja ohjausta, mutta laadukkaan arvioinnin ja palautteen toteuttaminen on tästä huolimatta haasteellista.

Oppimisen arvioiminen ja oikea-aikaisen palautteen antaminen voi olla mikro-oppimisessa haastavampaa kuin perinteisessä luokkahuoneopetuksessa, jossa vuorovaikutus on välitöntä ja jatkuvaa. Monivalintakysymykset ovat helpoin tapa toteuttaa nopea arviointi, joka sopii mikrosisällön luonteeseen.

Toinen haaste on oppimisprosessin vaikuttavuuden arviointi. Mikro-oppimisen vaikuttavuuden mittaaminen osaamistavoitteiden, tietojen muistamisen ja taitojen hankkimisen osalta voi olla haastavaa ja vaatii luotettavia arviointimenetelmiä ja oppimisanalytiikan osaamista.

On tärkeää tarjota oppijalle mahdollisuus antaa palautetta oppimisprosessista ja kurssin toteutuksesta. Päivitä  kurssimateriaaliasi säännöllisesti oppimisprosessin ja sisällön kehittämiseksi.

Lue lisää

Challenges of micro learning - Google Scholar

Jaronen, Marja, Pajarre, Eila (2022).. TP4 Digital pedagogy Sub-contractor study, report 12/2022. High Quality Means of Assessing (micro-) learning (digivisio2030.fi)