Title: Mikro-oppimisen hyödyt
Course: Mikrosisältöjen tuottaminen tiimityönä (Digivisio 2030) > Section: Mitä on mikrosisältö?

Ihmisaivot omaksuvat ja ymmärtävät tietoa paremmin, kun se esitetään pieninä annoksina. Mikro-oppimisessa monimutkaiset käsitteet jaetaan pienempiin osiin, mikä vähentää kognitiivista rasitusta perinteisempään oppimismuotoiluun verrattuna. Samala et al. (2023) ovat esittäneet mikro-oppimiselle seitsemän hyötyä, jotka ovat:

- Oppimisen nopeus:  Mikro-oppiminen tuo tiedon ja informaation välittömästi tarjolle, mikä säästää aikaa ja vaivaa.
- Korkeampi oppimateriaalin suorittamisaste: Mikro-oppiminen toteutetaan usein sitouttavammalla ja vuorovaikutteisemmalla tavalla, mikä voi lisätä oppijoiden motivaatiota ja sitoutumista parantaen siten suorittamisastetta verrattuna perinteisiin koulutusmenetelmiin.
- Aivoystävällisyys: Jakamalla informaation pieniin palasiin mikro-oppiminen vähentää kognitiivista kuormitusta ja parantaa keskittymistä.
- Ajasta ja paikasta riipumattomuus: Digitaaliset välineet ovat mullistaneet oppimisympäristöt tarjoamalla oppijoille mahdollisuuden kuluttaa oppimateriaaleja yhtä hyvin matkustaessa bussilla kuin kotisohvallakin. Tämä tukee tiedon omaksumista ja uudenlaisten oppimismenetelmien kokeilemista.
- Sopivuus elämäntyyliin: Mikro-oppimisessa tiedostetaan, että ihmiset käyttävät informaation hankkimiseen monenlaisia digitaalisia alustoja, kuten mobiilisovelluksia ja sosiaalista mediaa, minkä ansiosta voidaan huomioida oppijoiden suosimat informaation kuluttamisen tavat ja tukea oppimisprosessia.

- Oppimisen itseohjautuvuus: Mikro-oppiminen voimaannuttaa oppijoita tarjoamalla vaihtoehtoja. Oppijasta tulee tällöin aktiivinen toimija, ja aivoissa syntyy palkintoreaktio, joka lisää motivaatiota ja sitoutuneisuutta. Kun oppija on aktiivinen toimija ja sisältö on personoitua, oppimistulokset ovat parempia.
- Vertaisoppimisen tukeminen: Koska sisältö on helposti oppijoiden jaettavissa ja saatavilla, mikro-oppiminen edistää aktiivista osallistumista ja erilaisten ajatusten vaihtoa.

Vaikka mikro-oppiminen tuo selviä hyötyjä, se ei ole täydellinen lähestymistapa oppimismuotoiluun. Sisällön jakaminen pieniin annospaloihin voi tehdä oppimisesta pirstaleista erityisesti, jos kurssin rakenne on epäselvä. Jos sisältö on pirstaleista tai sisältöpalasten väliltä puuttuu ”punainen lanka”, oppijan voi olla vaikea muodostaa yhteyksiä asioiden välille. Ei ole myöskään helppoa jakaa mikrosisällöiksi monimutkaisia aiheita, jotka voivat vaatia syvällisempää ymmärrystä ja laajempaa kontekstia. Käsittelemme mikrosisällön tuottamisen haasteita myöhemmin tällä kurssilla (ks. Mikrosisällön tuottamisen haasteet).

Lue lisää

Matellio. (2024, June 13). Microlearning in Education: Engaging Students and Boosting Learning Outcomes - Matellio Inc. Matellio Inc https://www.matellio.com/blog/microlearning-in-education/

Samala, A. D., Bojic, L., Bekiroğlu, D., Watrianthos, R., & Hendriyani, Y. (2023). Microlearning: Transforming Education with Bite-Sized Learning on the Go--Insights and Applications. >International Journal of Interactive Mobile Technologies