Title: Aktivoi oppijoita
Course: Mikrosisältöjen tuottaminen tiimityönä (Digivisio 2030) > Section: Miten tuottaa mikrosisältöä?

Oppijoiden aktivoiminen edistää muistamista, oppimateriaalin syvällisempää ymmärtämistä ja voi myös lisätä oppijoiden opiskelumotivaatiota. Perinteisessä passiivisessa luento-opetuksessa tietoa siirretään yhdeltä henkilöltä toiselle, vaikkakin oppijoita on mahdollista aktivoida myös luennoilla!

Kuinka oppijoita voi sitten aktivoida mikrosisällöllä?
Esimerkiksi:

- tue oppijoiden välistä vuorovaikutusta,
- tee heistä aktiivisia toimijoita ottamalla heidät mukaan materiaalin tuottamiseen
- laadi sitouttavia tehtäviä
- kannusta oppijoita ajattelemaan kriittisesti.
- räätälöi oppimiskokemuksia vastaamaan oppijoiden yksilöllisiä tarpeita (mutta henkilökohtaistetut oppimispolut menevät  tämän materiaalin aihepiirin ulkopuolelle)

Tue oppijoiden välistä vuorovaikutusta

Vuorovaikutus mahdollistaa tiedon jakamisen ja syventämisen. Keskustelemalla ja yhteistyötä tekemällä oppijat voivat ymmärtää paremmin oppimaansa ja soveltaa sitä käytäntöön. Vuorovaikutus lisää oppijoiden motivaatiota ja sitoutumista oppimisprosessiin. Keskustelemalla ja yhteistyötä tekemällä oppijat kehittävät kriittista ajatteluaan ja ongelmanratkaisutaitojaan.

Erilaisten näkökantojen kuuleminen haastaa oppijat ajattelemaan syvällisemmin ja etsimään uusia ratkaisuja. He voivat esimerkiksi huomata, kuinka muut ovat kokeneet videomateriaalin ja mitä erilaisia ajatuksia tai tulkintoja heillä on herännyt.

- Voit edistää oppijoiden välistä vuorovaikutusta käyttämällä epämuodollisia ryhmiä (esimerkiksi sosiaalisessa mediassa), vertaisryhmiä tai -tiimejä tai verkko-oppimisympäristön keskustelualueita.

Valjasta oppijat tuottajiksi

Mikro-oppimisessa oppijat voivat toimia myös sisällöntuottajina. Tämä asettaa heidät ”kuljettajan paikalle”, mikä voi lisätä heidän sitoutuneisuuttaan ja parantaa oppimistuloksia. Voit esimerkiksi pyytää oppijoita tuottamaan oman mikrosisältömateriaalinsa tietystä aiheesta, jonka olet esitellyt.  Oppija voi yhdistellä materiaalia uudella tavalla tai määritellä aiheen uudelleen keskustelun kautta. Pienempien sisältöpalasten tuottaminen voi laskea kynnystä oppimisaktiviteetin aloittamiseen ja jakaa laajemmat aihealueet tiiviiksi alaotsikoiksi, jolloin oppiminen on helpommin saavutettavaa. Jos saat oppijalta luvan sisällön jakamiseen, siitä voi olla hyötyä myös muille.

- Mikro-oppiminen helpottaa nopeaa ja vaikuttavaa oppimista. Oppijat voivat tuottaa ja jakaa pieniä oppimateriaaleja, jotka vastaavat heidän todellisiin tarpeisiinsa.

Laadi sitouttavia tehtäviä

Oppijoita auttavat tehtävät, jotka ovat  henkilökohtaisia ja edellyttävät jonkin verran itsereflektiota. Tällaisia voivat olla esimerkiksi

- julkaise  mikrosisältöön liittyvä reflektointi keskustelufoorumilla
- tee itsearviointi omasta oppimisprosessista
- lataa kuva verkkoon ja jaa se  keksi runo kurssilla luettavasta materiaalista
- tee julkaisu sosiaalisessa mediassa tai keskustele esimerkiksi Threads’issa tai X:ssä.

Näissä tehtävissä ei keskitytä ”arviointiin” vaan tietoihin ja taitoihin, joita oppija on hankkinut. Kun haluat tehdä mikrokurssilla arviointia, vältä perinteisiä  pitkiä esseitä tai oppimispäiväkirjoja. Laadi sen sijaan vuorovaikutteisia tietovisoja keskeisimmistä asioista  tai monivalintakysymyksiä, joiden sanamuodot olet miettinyt tarkkaan.

- Monet oppimisalustat tarjoavat erilaisia arviointitoimintoja, joista voit pyytää vinkkejä oppimisen asiantuntijoiltasi!

Kehitä kriittistä ajattelua

Kriittisen ajattelun kehittämiseksi  on tärkeää antaa oppijalle vastuu omasta oppimisestaan. Kannusta oppijoita kehittämään päättelykykyään ja esittämään ajatuksiaan avoimien kysymyksien avulla.

Väittelyt on toinen erinomainen tapa kehittää perustelutaitoja. Herääkin kysymys: miten niitä voi toteuttaa verkkoalustalla? Yksi ratkaisu on  väittely verkkotapaamisen aikana, mutta hyvä vaihtoehto on pyytää yhtä oppijaa julkaisemaan video, jolla hän kertoo kantansa tiettyyn aiheeseen, ja toista oppijaa julkaisemaan tätä kritisoiva video. Lopuksi ensimmäisen videon julkaissut oppija julkaisee vastauksensa kritiikkiin. Myös näiden videoiden katsominen voi olla vaikuttava oppimisharjoitus.

Käsitekarttojen laatiminen on erityisen hyödyllistä mikrosisältöä hyödynnettäessä, koska se vähentää oppimisen pirstaloitumista. Voit pyytää oppijaa muodostamaan yhteyksiä ja suhteita kurssin eri osien välille. Tämä harjoitus auttaa oppijoita huomaamaan uusia yhteyksiä ja ymmärtämään paremmin kurssin materiaalia.

Lue lisää

Dwyer, C.P., Hogan, M.J., and Stewart, I. (2014). An integrated critical thinking framework for the 21st century. Thinking Skills and Creativity, 12, pp. 43-52. DOI: 10.1016/j.tsc.2013.12.004.

Freeman, S., Eddy, S.L., McDonough, M., Smith, M.K., Okoroafor, N., Jordt, H. and Wenderoth, M.P. (2014). Active learning increases student performance in science, engineering, and mathematics. Proceedings of the National Academy of Sciences, 111(23), pp.8410-8415. DOI: 10.1073/pnas.1319030111.

Hynes, M. (2018). Students-as-producers: Developing valuable student-centered research and learning opportunities. International Journal of Research Studies in Education, 7(4). DOI: 10.5861/ijrse.2017.1858.

Hyytinen, H., Toom, A., and Shavelson, R.J. (2019). Enhancing Scientific Thinking Through the Development of Critical Thinking in Higher Education. In Redefining Scientific Thinking for Higher Education (pp. 59-78). Springer. DOI: 10.1007/978-3-030-24215-2_3.

 Van den Eynde, J., et al. (2019). The Effects of Microlearning: A Scoping Review. Educational Technology Research and Development. DOI: 10.1007/s11423-022-10084-1.

Yannier, N., et. al., (2021). Active learning: “Hands-on” meets “minds-on”. Science, 374(6563), pp.26-27. DOI: 10.1126/science.abj9957.