Title: Johdanto
Course: Mikrosisältöjen tuottaminen tiimityönä (Digivisio 2030)

Tervetuloa tutustumaan avoimeen koulutusmateriaaliin ”Mikrosisältöjen tuottaminen tiimityönä”,  joka on tuotettu osana Digivisio 2030 -hanketta. Mikrosisältö on lyhyttä ja tiivistä materiaalia, jossa keskitytään yhteen ongelmaan tai aiheeseen. Mikrosisällöllä voidaan täydentää pidempimuotoista sisältöä esittämällä yhteenvetoja tai yleiskatsauksia. Lisäksi mikrosisällön palasista voidaan koota laajempia kokonaisuuksia kuten mikrokursseja tai pieniä osaamiskokonaisuuksia. Mikrosisältö soveltuu joustavaan sisällöntuotantoon sekä sosiaaliseen mediaan ja uusien asioiden nopeaan opetteluun työelämässä.

Voit käydä tämän koulutusmateriaalin läpi alusta loppuun tai tutustua vain niihin osiin, jotka kiinnostavat sinua. Materiaali on suunniteltu niin, että jokainen osio toimii itsenäisenä kokonaisuutena. Voit siis huoletta hypätä suoraan vaikkapa mikrosisällön tuotantomalleja tai sosiaalista mediaa koskevaan osioon.

Tämä materiaali auttaa sinua:

- ymmärtämään mikro-oppimisen pedagogista taustaa
- tuottamaan yksittäisiä mikrosisällön palasia
- muotoilemaan laajempia koulutusresursseja tai -kursseja, jotka sisältävät mikrosisältöä
- kokoamaan toimivan tiimin, joka tuottaa mikrosisältöä säännöllisesti.